b'\n_START_ARTICLE_\nFranjo Ko\xc4\x8devar\n_START_SECTION_\n\xc5\xbdivljenjepis\n_START_PARAGRAPH_\nFranjo Ko\xc4\x8devar je kemijo \xc5\xa1tudiral v Ljubljani in Var\xc5\xa1avi ter leta 1925 diplomiral v Brnu, doktoriral pa 1929 na Univerzi v Ljubljani. Po doktoratu se je v \xc5\xa1tudijskem letu1929/1930 specializiral iz tekstilstva na tehni\xc5\xa1ki visoki \xc5\xa1oli v Brnu. Prvo slu\xc5\xbebo je za kratek \xc4\x8das dobil v \xc2\xbbsmodni\xc5\xa1nici\xc2\xab\xc2\xa0v Kamniku (sedaj Kemi\xc4\x8dna industrija Kamnik). Od leta 1930 do 1941 je organiziral in vodil tekstilno \xc5\xa1olo v Kranju in leta 1935 organiziral tekstilno tovarno Brumen&Thaler v \xc5\xa0kofji Loki. Med drugo svetovno vojno je delal v tekstilni tovarni Intex v Kranju po vojni pa je bil od leta 1946 do 1948 vladni svetovalec za raziskovanje tekstil in razvoj tekstilne indistrije. Na oddelku za kemijo tehni\xc5\xa1ke visoke \xc5\xa1ole v Ljubljani je bil 1951 izvoljen za izrednega profesorja in bil tu v \xc5\xa1olskem letu 1953/1954 dekan. Leta 1956 postal redni profesor na tehni\xc5\xa1ki fakulteti v Ljubljani in istega leta prav tam ustanovil in\xc5\xa1titut za tekstilno tehnologijo ter bil njegov predstojnik do 1967. V letih 1956-1957 je bil predsednik Zveze in\xc5\xbeenirjev in tehnikov Jugoslavije. Bil je \xc4\x8dastni \xc4\x8dlan slovenskega dru\xc5\xa1tva in jugoslovanske zveze in\xc5\xbeenirjev in tehnikov. Leta 1975 je prejel Kidri\xc4\x8devo nagrado, Univerza v Ljubljani pa mu je 1979 podelila naslov zaslu\xc5\xbenega profesorja.\n_START_SECTION_\nDelo\n_START_PARAGRAPH_\nRezulzati Ko\xc4\x8devarjevega raziskovalnega in razvojnega dela, usmerjenega zlasti v raziskave vlaknin in njihovih obdelav so prikazani v 200 strokovnih \xc4\x8dlankih in patentih. Dr. Ko\xc4\x8devar je pomembno prispeval tudi pri pripravi in izdelavi standardov JUS za naravna in sinteti\xc4\x8dna vlakna. Vodil je izdelavo ve\xc4\x8d investicijskih programov za izgradnjo novih ali rekonstrukcijo obstoje\xc4\x8dih tekstilnih tovarn v Sloveniji in Jugoslaviji.'